ก.ล.ต.เปิดรับฟังความเห็นปรับเกณฑ์การเปิดเผยข้อมูลกองอสังหาฯ-กองอินฟราฯ
ก.ล.ต.เปิดรับฟังความเห็นปรับเกณฑ์การเปิดเผยข้อมูลกองอสังหาฯ-กองอินฟราฯ
13 ธ.ค. 2559

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.เปิดรับฟังความคิดเห็นการปรับปรุงหลักเกณฑ์การเปิดเผยข้อมูลในรายละเอียดโครงการจัดการกองทุนและข้อผูกพันระหว่างผู้ถือหน่วยลงทุนกับบริษัทจัดการของกองทุนรวมอสังหาริมทรัพย์ (กอง 1) และกองทุนรวมโครงสร้างพื้นฐาน (กอง Infra) เพื่อลดภาระและอุปสรรคในการบริหารจัดการกองทุนให้แก่บริษัทหลักทรัพย์จัดการกองทุน (บลจ.)
ก.ล.ต. มีแนวคิดที่จะปรับเกณฑ์การเปิดเผยข้อมูลในโครงการจัดการกองทุน (โครงการ) และข้อผูกพันระหว่างผู้ถือหน่วยลงทุนกับบริษัทจัดการกองทุน (บลจ.) ของกอง 1 และกอง Infra เนื่องจากหลักเกณฑ์ในปัจจุบันกำหนดให้ข้อมูลในรายละเอียดของกองทุนต้องระบุอยู่ในโครงการซึ่งรวมถึงข้อมูลเกณฑ์ทั่วไป และข้อมูลที่เป็นข้อตกลงทางธุรกิจ ซึ่งทำให้เมื่อมีการเปลี่ยนแปลงข้อมูลใด ๆ ในโครงการ บริษัทจัดการจะต้องไปขอมติ ผู้ถือหน่วยลงทุนจึงเป็นภาระและไม่คล่องตัวในการบริหารจัดการกองทุน ก.ล.ต. จึงมีแนวคิดปรับลดข้อมูลรายละเอียดที่เคยต้องเปิดเผยในโครงการ เพื่อให้การเปิดเผยข้อมูลมีความเหมาะสมและตรงตามวัตถุประสงค์
ก.ล.ต. เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. (www.sec.or.th/hearing) จึงขอเชิญผู้ที่เกี่ยวข้องและผู้สนใจร่วมแสดงความคิดเห็นได้ที่เว็บไซต์ หรือโทรสาร 0-2695-9740 หรือทาง e-mail ที่ [email protected] และ [email protected] จนถึงวันที่ 5 มกราคม 2560
                